Soektog na vermiste sesjarige eindig tragiesNoluthando Masango (Foto via Pink Ladies) Die polisie in Mpumalanga is op soek na die persone wat ŉ sesjarige meisie, Noluthando Masango, wat op 21 Julie 2018 verdwyn het, ontvoer en vermoor het. Noluthando se liggaam is Donderdagoggend in ŉ stroom, ŉ paar meter van haar familie se huis waar sy laas gesien is, gevind, het kol. Mtsholi Bhembe, woordvoerder van die polisie, gesê. Die persoon wat op haar liggaam afgekom het, het alarm gemaak en die polisie is ontbied. Noluthando het Saterdag saam met haar ouma ŉ tradisionele seremonie in Siyabuswa A, sowat 35 km buite Marblehall, bygewoon. Sy was ‘n graad 1-leerling van Siyabuswa B. “Sy het in ŉ kamer saam met ander kinders in ŉ kamer gespeel terwyl die volwassenes buite besig was met die seremonie. Sy het skielik die vertrek verlaat en nie weer teruggekeer nie,” het Bhembe verduidelik. Sy is verwurg en vermoedelik verkrag, maar ŉ nadoodse ondersoek sal verdere inligting kan bevestig. Noluthando se ouers is geskei. Haar pa woon in Witbank en hy kon nie die seremonie bywoon nie. Haar ma was in daardie stadium in ŉ hospitaal opgeneem. Die polisie se ondersoek duur voort.